钦定古今图书集成/明伦汇编/闺媛典/第046卷 > 赵氏
## 钦定古今图书集成/明伦汇编/闺媛典/第046卷 > 赵氏

按《宋史列女传》：“赵氏，贝州人。父尝举学究王则反，闻
赵氏有殊色，使人劫致之，欲纳为妻。赵日号哭慢骂
求死。贼爱其色，不杀，多使人守之。赵知不脱，乃绐曰：
‘必欲妻我，宜择日以礼聘’。贼信之，使归其家。家人惧
其自殒，得祸于贼，益使人守视。贼具聘帛，盛舆从来
迎，赵与家人诀曰：‘吾不复归此矣’。问其故，答曰：‘岂有
为贼污辱至此，而尚有生理乎’？”家人曰：“汝忍不为族
计？”赵曰：“第无患。”遂涕泣登舆而去。至州廨，举帘视之，
已自缢舆中死矣。尚书屯田员外郎张寅有《赵女》诗。
又按《谐史》，庆历中，贝贼王则倡乱，率众闭门为不轨。
知城中女子无如赵氏女美，致帛万端，金千斤，聘为
妻。且曰：“女若不行，即灭尔族。”父母不敢违，独女不可，
曰：“吾虽女子，戴天子天，履天子土十九年矣。纵不能
执兵讨叛，奈何？”妻之，泣涕不食。父母族人守之，以所
得后服衣之。女曰：“妻贼何后也？”家人掩其口，卒逼以
往，女登舆，自残于舆中。贼盛礼待之，闻报皆失色，而
贼之亲信自杀者三人，缒城逃者七十四人，惧为贼
所鱼肉也。自此贼焰渐衰，以至于败。呜呼！识去就，知
廉耻，仗节死义者，天下皆以是望士君子，而不以是
望众庶，常以是望男子，而不以是望妇人。今赵氏一民家女耳，表表之节如是，可谓出于人所甚难，而天
下之所未尝望者。彼士君子号为男子者观之，宁不
有愧于心耶？